UWC เตรียมซื้อโรงไฟฟ้าชีวมวล 2 แห่งในบุรีรัมย์ กำลังการผลิตรวม 17.4MW
บอร์ด UWC อนุมัติซื้อโรงไฟฟ้าชีวมวล 2 แห่งในจ.บุรีรัมย์ กำลังการผลิตรวม 17.4MW พร้อมออกหุ้นกู้ 2 พันลบ. ขายภายในปท.
1 ต.ค. 2558

นายมณฑล เชตุวัลลภกุล รองกรรมการผู้จัดการ บริษัท เอื้อวิทยา จำกัด (มหาชน) หรือ UWC เปิดเผยว่า ที่ประชุมคณะกรรมการบริษัทได้มีมติอนุมัติให้บริษัทขยายการลงทุนในธุรกิจโรงไฟฟ้าเชื้อเพลิงชีวมวล โดยตั้งอยู่ที่จ.บุรีรัมย์ โดยซื้อกิจการจากธุรกิจภายนอกจำนวน 2 บริษัท และเข้าถือหุ้นในสัดส่วน 99.99% โดยซื้อหุ้นจากบุคคลภายนอก แต่งตั้งให้บริษัทแคปปิตอล ลิ้งค์ แอ๊ดไวเซอรี่ จำกัด เป็นที่ปรึกษาทางการเงินอิสระ
ทั้งนี้ บริษัทจะเข้าลงทุนในบริษัทแอ๊ดวานซ์ ไบโอพาวเวอร์ จำกัด (ADVANCE) จำนวน 1,499,998 หุ้น มูลค่าที่ตราไว้หุ้นละ 100 บาท ในราคาหุ้นละ 63.14 บาท รวมมูลค่า 95.12 ล้านบาท พร้อมวงเงินกู้ยืมสถาบันการเงิน เจ้าหนี้การค้าและเจ้าหนี้อื่นๆ และรายจ่ายลงทุนเพื่อปรับปรุงเครื่องจักร รวมจำนวน 384.12 ล้านบาท รวมมูลค่าการเข้าทำรายการครั้งนี้ 479.24 ล้านบาท มีกำลังการผลิต 9.9 เมกะวัตต์
อีกทั้งเข้าซื้อหุ้นสามัญบริษัท สตึก ไบโอแมส จำกัด (SATUK) จำนวน 2,599,998 หุ้น มูลค่าที่ตราไว้หุ้นละ 100 บาท ในราคาหุ้นละ 63.41 บาท รวมมูลค่า 164.88 ล้านบาท พร้อมวงเงินกู้ยืมสถาบันการเงิน เจ้าหนี้การค้าและเจ้าหนี้อื่นๆ และรายจ่ายลงทุนเพื่อปรับปรุงเครื่องจักร รวมจำนวน 443.76 ล้านบาท ซึ่งประกอบธุรกิจโรงไฟฟ้าชีวมวล มีกำลังการผลิต 7.5 เมกะวัตต์
พร้อมทั้งอนุมัติการออกและเสนอขายหุ้นกู้ของบริษัท กำหนดไว้ไม่เกิน 2,000 ล้านบาท โดยเสนอขายภายในประเทศ